《送刘炼师归》
元代·仇远

云中鸡犬随淮南，手攀桂树歌小山。
鸿宾秘书在玉枕，有高尚者还童颜。
卯金家世学仙子，半生游山磨屐齿。
懒耕白云种瑶草，南去持竿钓湘水。
天风环佩沧江东，鄱云溧雨分邻封。
浮丘洪崖未之见，拥肿鞅掌常相从。
拂衣浩然有归志，湘滨已卜诛茅地。
寸田尺宅可治生，骑鹤缠腰非易事。
不如且向金莲游，濯足万里黄河流。
上界神仙足官府，山中宰相轻公侯。
人生得意无南北，蝇利蜗名等鸡肋。
道人一粲据槁梧，世间万事槐安国。

作者简介：仇远(1247年～1326年），字仁近，一字仁父，钱塘（今浙江杭州）人。因居余杭溪上之仇山，自号山村、山村民，人称山村先生。元代文学家、书法家。元大德年间(1297~1307)五十八岁的他任溧阳儒学教授，不久罢归，遂在忧郁中游山河以终。